text: Byg- og hvedehøsten risikerer at gå tabt
  24 august 2010 kl. 15.25
  Mellem 70 og 75 procent af markerne med vårbyg og hvede er endnu ikke høstet.
  De store maskiner på maskinstationerne står stille. De kan ikke køre på de våde marker for at bjærge høsten.
  Kornet er for længst blevet modent, og nu begynder det at spire og kernerne falder af.
   
  For hver dag, der går, bliver udbyttet stadig ringere, og med en vejrudsigt, som byder på masser af regn, er der ikke håb forude.
   
  - Jeg kan kun se på, at jeg taber penge hver dag, siger landmand Jeppe Mouritsen, Korning ved Horsens. Han dyrker korn til foder. Han har ikke oplevet en mere våd august i de 21 år, han har været landmand.
  Der skal to uger med tørt og blæsende vejr til at redde høsten.
  Planteavlskonsulenter anslår, at landmændenes tab foreløbig er kommet op på 2.000 kroner pr. hektar.
  